tartuNLP/wikipedia-smugri-20251201 huggingface dataset:
Hov (Färsaaret)

Hov (IPA: , ) on kylä Färsaarilla. Se sijaitsee eteläisimmällä saarella Suðuroylla. Hov on Hov’n kunnan ainoa kylä ja sijaitsee saaren itärannalla Hovsfjørðurin vuonon rannalla, jossa on 1,7 hehtaarin kokoinen Hovshólmurin saari. Hov on Färsaarten vanhimpia kyliä, ja se mainitaan Färsaarelaisten saagassa. Saaga kertoo viikinkipäällikkö Havgrímurista, joka asui Hov’ssa 900-luvulla. Hän palveli pakanajumalia (esikristillisiä) gudahovissa, josta paikkakunnan nimikin johtuu. Vuoden 2015 väestönlaskennassa Hov’ssa oli 110 asukasta..
Vuodesta 2007 kylässä on ollut tunneli Hovstunnilin, joka yhdistää Hov’n ja Øravíkin, mutta sitä kautta pääsee myös sekä pohjoiseen että etelään. Aiemmin pääsi autolla vain vuorten yli, ja talvella se oli hankalaa. Tunnelin ansiosta matka Tvøroyriista Váguriin kestää vain 15 minuuttia. Tunneli on 2,5 kilometriä pitkä.
Maantiede.
Hov’n länsipuolella on Foldarafossurin vesiputous, joka on osa Hovsájokea. Hovsá virtaa Vatnsnesista ja laskee mereen Porkeriin ja Hov’n kylän välissä. Foldarafossur on suosittu kuvauskohde, ja se oli Färsaarten postimerkin aihe vuonna 1999. Heti kylän eteläpuolella on Foldarsskarðin sola.
Historia.
Hov’ssa on ollut satama jo viikinkiaikana. Nykyinen satama on rakennettu vuosina 1935–1940 ja korjattu 1960-luvulla ja se on hyvin tärkeä kylän kannalta. Hov’n kirkko on perinteinen mustaksi maalattu puukirkko, joka oli alun perin Vágurissa, mutta siirrettiin Hov’hon 1943, jolloin Váguriin rakennettiin uusi. Kalanjalostusteollisuus on Hov’n tärkein elinkeino.
Väkiluvun kehitys.
Lähde
Jarkko Miettinen

 
Jarkko Miettinen (s. 19. joulukuuta 1983) on suomalainen näyttelijä. Hän on valmistunut teatteritaiteen maisteriksi teatterikorkeakoulusta vuonna 2008.
Miettinen on näytellyt Kuopion kaupunginteatterissa (2000–2003), Lappeenrannan kaupunginteatterissa (2005–2006), Helsingin Kaupunginteatterissa (2011–2013) sekä vuodesta 2008 alkaen useissa eri rooleissa Lahden kaupunginteatterissa. Miettisen ensimmäinen pitkäkestoinen televisiosarjarooli on "Salatut elämät" -saippuasarjassa hänen esittämänsä lakimies Noel Axelsson, jonka ensiesiintyminen sarjassa oli loppuvuodesta 2018.
Miettinen on työskennellyt myös radiojuontajana lahtelaisessa paikallisradiossa Radio Voimassa.
Miettinen on käynyt musiikkilukion ja soittanut 13-vuotiaasta asti rumpuja. Hän on naimisissa ja neljän lapsen isä. Lapsista kaksi on tyttöjä ja kaksi poikia. Kaksi lapsista on aikuisia ja kaksi kouluikäisiä (vuonna 2023).
Attention (Charlie Puthin kappale)

Attention on yhdysvaltalaislaulaja Charlie Puthin kappale. Jacob Kasherin ja itse Puthin sanoittaman kappaleen julkaisi Atlantic Records artistin toisen, Voicenotes-studioalbumin ensimmäisenä singlenä 21. huhtikuuta 2017. "Attention" pop rock-kappale, jossa on elementtejä 1980-luvun pehmeänsävyisestä soul ja funkmusiikista. Kappaleesta nousi kaupallinen menestys saavutettuaan singlelistan ensimmäisen sijan Israelissa, Latviassa ja Venäjällä, jonka lisäksi se pääsi kymmenen parhaan joukkoon Australiassa, Belgiassa, Espanjassa, Etelä-Koreassa, Filippiineillä, Britanniassa, Italiassa, Kanadassa, Kroatiassa, Libanonissa, Malesiassa, Puolassa, Ranskassa, Romaniassa, Saksassa, Slovakiassa, Sveitsissä, Unkarissa, Uudessa-Seelannissa ja Yhdysvalloissa. Kappaleelle toteutettu Emil Navan ohjaama musiikkivideo julkaistiin 24. huhtikuuta 2017.
How Long

How Long on yhdysvaltalaislaulaja Charlie Puthin kappale. Kappaleen ovat sanoittaneet Jacob Kasher, DJ Frank E ja Puth. Sen julkaisi Atlantic Records artistin toisen, Voicenotes-studioalbumin toisena singlenä 5. lokakuuta 2017. Kaupallisesti kappaleesta tuli kohtalainen menestys päästyään singlelistalla kymmenen parhaan joukkoon Belgiassa (Vallonia), Filippiineillä, Britanniassa, Israelissa, Libanonissa, Malesiassa ja Skotlannissa. Sen lisäksi kappale pääsi kahdenkymmenen parhaan joukkoon Alankomaissa, Australiassa, Belgiassa (Flanderi), Espanjassa, Irlannissa, Slovakiassa, Tanskassa ja Uudessa-Seelannissa. Yhdysvaltain Billboard Hot 100-listalla kappaleen korkein sijoitus oli listasija 21.
Kehlani

Kehlani Ashley Parrish (tunnetaan paremmin nimellä Kehlani s. 24. huhtikuuta 1995 Oakland, Kalifornia, Yhdysvallat) on yhdysvaltalainen laulaja, lauluntekijä ja tanssija, jolla on levytyssopimus Atlantic Recordsin kanssa. Kehlani on kotoisin Kalifornian Oaklandistä, jossa hän keräsi alkusuosiota Poplyfe-nimisen teiniyhtyeen jäsenenä.
Vuonna 2014 hän julkaisi ensimmäisen kaupallisen mixtapen nimeltään "Cloud 19". Kyseinen mixtape listattiin aikakauslehti Complexin "50 Best Albums of 2014"-listalle. Vuonna 2015 Kehlani julkaisi toisen kaupallisen mixtapen nimeltään "You Should Be Here". Kyseinen mixtape pääsi puolestaan Yhdysvaltain Billboard R&amp;B/Hip-Hop Albums-listan sijalle viisi, edeltäen hänen loppuunmyytyä Yhdysvaltain kiertuetta. Vuonna 2016 Kehlani sai ehdokkuuden Grammylle kategoriassa "Paras urbaanin musiikin albumi" mixtapelle "You Should Be Here". Kehlani julkaisi hänen ensimmäisen virallisen studioalbuminsa nimeltään "SweetSexySavage" 27. tammikuuta 2017. Hänen toinen studioalbuminsa "It Was Good Until It Wasn’t" julkaistiin 8. toukokuuta 2020.
Kehlanin isänpuoleiset sukujuuret ovat afroamerikkalaiset, ja äidinpuoleiset enimmäkseen eurooppalaiset, mukaan lukien espanjalaiset, ja lisäksi meksikolais-filippiiniläis-alkuperäisamerikkalaiset.
Mo Bounce

Mo Bounce on australialaisräppäri Iggy Azalean kappale. Sen julkaisi Def Jam Recordings 23. maaliskuuta 2017 ja se koki ensisoittonsa Zane Lowen Beats 1 radio-ohjelmassa. Kappaleen tuottivat The Stereotypes ja Far East Movement.
Kappaletta mainostettiin lukuisien teaserikuvien muodossa pitkin maaliskuun 2017 alkupuoliskoa hänen sosiaalisten medioiden verkostossa, joidenkin tiedostojen ollessa GIF-tiedostoja. Kappale julkaistiin alun perin hänen senhetkisen tulevan studioalbumin toisena singlenä, joka ehdittiin nimetä vielä nimelle "Digital Distortion" ennen albumin julkaisun perumista.
Nukkevaimo

Nukkevaimo ("Baby Doll") on Elia Kazanin ohjaama yhdysvaltalainen draamaelokuva vuodelta 1956. Sen on virallisesti käsikirjoittanut Tennessee Williams oman näytelmänsä "27 Wagons Full of Cotton" pohjalta, mutta ohjaaja Kazan on sanonut kirjoittaneensa siitä valtaosan itse Williamsin oltua sitoutunut elokuvahankkeeseen vain löyhästi. Kazan itse luonnehti elokuvaa mustaksi komediaksi. Se kertoo kahden kilpailevan puuvillanjalostajan taisteluista liike- ja naisasioissaan, ja kolmiodraaman pääosia esittävät Karl Malden, Carroll Baker ja Eli Wallach. Elokuva aiheutti suurta kohua seksuaalisuuden suorasukaisella käsittelyllään.
Juoni.
Archie Lee Meigham (Malden) on velkaantunut ja alkoholisoitunut puuvillanpuhdistamon omistaja Yhdysvaltojen Mississippin osavaltiossa. Hänen teini-ikäinen vaimonsa Baby Doll (Baker) uhkaa jättää hänet ja muuttaa kaupunkiin. Kilpailevan yrittäjän Silva Vacarron (Wallach) tehtaalla syttyy tulipalo, josta hän epäilee Meighamia. Tilanteen kehittyessä hänestä tulee myös Baby Dollin uusi ihastus.
Vastaanotto.
Brittiläinen "The Times" sanoi tuoreeltaan "Nukkevaimon" olevan ”mahdollisesti likaisin amerikkalainen teatterielokuva, jota on koskaan laillisesti esitetty”. Elokuva teki Carroll Bakeristä aikansa seksisymbolin ja vei Hollywoodin elokuvakerrontaa rohkeampaan suuntaan. 
"Nukkevaimo" tuotti neljä Oscar-ehdokkuutta, muun muassa parhaan naispääosan sarjassa Carrol Bakerille. Kazan sai ohjauksestaan uransa kolmannen parhaan ohjauksen Golden Globe -palkinnon.
"Helsingin Sanomien" Mikael Fränti luonnehti "Nukkevaimoa" vuonna 1994 aistillisen hämmentäväksi alistamisen, rappion ja tuhon kuvaukseksi ja sanoi Kazanin ohjaustyötä täydelliseksi.
"The New York Timesin" kriitikot valitsivat "Nukkevaimon" vuonna 2004 yhdeksi kaikkien aikojen tuhannesta parhaasta elokuvasta maailmassa.
Defender of the Crown

Defender of the Crown on Cinemawaren kehittämä ja Kellyn Beckin suunnittelema strategiapeli, jossa tehtävänä on valloittaa Britannia. Peli oli ensimmäinen Cinemawaren kehittämä videopeli. Se julkaistiin ensin Commodore Amigalle vuonna 1986. Vuonna 1987 se käännettiin MS-DOS:lle, Nintendo Entertainment Systemille, Atari ST:lle, ZX Spectrumille, Amstrad CPC:lle, Commodore 64:lle, Macintoshille ja viimein vuonna 1988 Apple IIGS:lle. Peli käännettiin myöhemmin myös Philips CD-i:lle ja vuonna 2002 Game Boy Advancelle.
Defender of the Crown on Wiredin mukaan yksi kymmenestä merkittävimmästä Amiga-pelistä.
Pelaaminen.
Pelissä yhdistyy yksiruutuinen Britanniaa kuvaava karttanäkymä, jossa on hyvin kevyttä resurssistrategiaa ja joukkojen liikuttelua sekä hiirellä ohjattavat alipelit, joissa ammutaan katapultilla linnan muuria hajalle, tunkeudutaan linnaan miekkamiehillä tai yritetään suistaa turnajaisten vastustaja ratsultaan peitsellä.
Peliin panostettiin graafisesti paljon ja se oli ilmestyessään kotitietokoneiden näyttävimpänä pidetty peli. Tuotantoprosessi vei kuitenkin Cinemawaren taloudellisiin vaikeuksiin ja peli julkaistiin Amigalle keskeneräisenä. Amiga-versiosta puuttui muutama muissa versiossa nähtävä osio ja sen läpipeluu onnistui monilta pelaajilta noin tunnissa. Käännösversioiden näyttävyydestä jouduttiin tinkimään paljon, koska vuonna 1986 Amigalla oli tekninen etumatka grafiikassa, mutta peli osoittautui tästä huolimatta suosituksi käännösversioinakin, joissa itse peliin oli ehditty laittaa vähän enemmän sisältöä.
Vuonna 1989 Cinemaware julkaisi samanhenkisen pelin "Lords of the Rising Sun", joka sijoittui Japaniin. Samana vuonna Rainbow Arts julkaisi Defender of the Crownin kloonina pidetyn pelin, "Joan of Arc", joka sijoittui Ranskaan. Toisin kuin Defender of the Crownissa, tuossa pelissä lensi veri.
Vastaanotto.
Peli sai CU Amiga -lehden arvostelussa arvosanaksi 82/100.
Nirmala Sitharaman

Nirmala Sitharaman (s. 18. elokuuta 1959 Madurai, Tamil Nadu, Intia) on intialainen poliitikko. Hän toimi Intian puolustusministerinä 2017–2019. Vuonna 2019 hänestä tuli talousministeri.
Opiskelu ja ura.
Sitharaman opiskeli Jawaharlal Nehrun yliopistossa. Hän oli töissä PricewaterhouseCoopersilla ja BBC World Servicessä.
Sitharaman liittyi Intian kansanpuolueeseen (BJP) vuonna 2006. Sittemmin hän toimi sen puhemiehenä. Hän pääsi Intian parlamentin ylähuoneeseen Karnatakan edustajana. Sitharaman on toiminut talous- ja yritysministerinä sekä kauppa- ja teollisuusministerinä. Syyskuussa 2017 hän aloitti puolustusministerinä Modin hallituksessa, jonka jälkeen hän palasi talousministeriksi.
Pitäjänmäen terveysasema

Pitäjänmäen terveysasema on Helsingin Pitäjänmäen kaupunginosan Reimarlan osa-alueella, linnuntietä runsas 500 metriä Pitäjänmäen rautatieasemalta luoteeseen sijaitseva kaupungin sosiaali-, terveys- ja pelastustoimialaan kuuluva terveysasema.
Munkkiniemen terveysasema

Munkkiniemen terveysasema on Helsingin Munkkiniemen kaupunginosan Vanhan Munkkiniemen osa-alueella, Munkkiniemen palvelukeskuksen vieressä toimiva kaupungin sosiaali-, terveys- ja pelastustoimialaan kuuluva terveysasema. 
Terveysasema ja viereinen palvelukeskus avattiin yleisölle lokakuun 1992 alussa. Kaksikerroksisen terveysasemarakennuksen ja siihen kytkeytyvän palvelukeskuksen ovat suunnitelleet arkkitehdit Käpy ja Simo Paavilainen.
&lt;br clear=left&gt;
Laakson terveysasema

Laakson terveysasema oli Helsingin Laakson kaupunginosassa, Laakson sairaala-alueella toimiva kaupungin sosiaali-, terveys- ja pelastustoimialaan kuuluva terveysasema. Terveysasema sijaitsi Laakson sairaalan kaksikerroksisen rakennuksen 4 ensimmäisessä kerroksessa R-sisäänkäynnin takana. 
Laakson terveysasema yhdistettiin helmikuussa 2022 Töölön terveysaseman kanssa uudeksi Kivelän terveysasemaksi, joka toimii Kivelän sairaalan tiloissa.
Rakennus 4 kuului 1970- ja 1980-luvulla rakennettuihin sairaalan lisärakennuksiin, jotka purettiin vuosina 2022-2023, jotta saatiin tilaa alueelle kaavaillulle uudelle, noin 900-paikkaiselle psykiatriselle suursairaalalle. 
&lt;br clear=left&gt;
Varissuon terveysasema

Varissuon terveysasema on Turun Varissuon kaupunginosassa toimiva kaupungin terveysasema. Se sijaitsee välittömästi Littoistentien eteläpuolella. Terveysaseman lounaispuolella on Varissuon kirjasto ja länsipuolella Littoistentien ylittävä katettu, liiketiloja sisältävä kävelysilta (osa Varissuon liikekeskusta). 
Vuonna 1983 valmistuneen kaksikerroksisen terveysasemarakennuksen on suunnitellut Arkkitehtitoimisto Pitkänen-Laiho-Raunio. Rakennuksessa tehtiin vuonna 2015 kolmen kuukauden pienoisremontti.
LiveLeak

LiveLeak oli brittiläinen videonjakopalvelu, jonka pääkonttori sijaitsi Lontoossa. Sivusto antoi käyttäjien ladata ja jakaa videoita. LiveLeak perustettiin 31. lokakuuta 2006 Ogrish.com -šokkisivuston miedompana versiona. Sivuston videoiden teemat keskittyivät kuvamateriaaliin tosielämästä, politiikkaan, sotaan ja muihin maailmantapahtumiin. Manchesterilainen Hayden Hewitt on ainoa julkisuudessa esiintyvä LiveLeakin perustaja. Sivusto suljettiin miltei 15 vuoden toiminnan jälkeen keväällä 2021 ja linkki johtaa nykyään Hewittin perustamalle ItemFix -sivustolle, joka toimii samalla periaatteella, mutta ilman šokkisisältöä.
Ruotsin Liivinmaa

Ruotsin Liivinmaa () oli osa Ruotsia vuodesta 1629 vuoteen 1721. Alue koostui nykyisen Viron eteläosasta ja Saarenmaasta, jonka Tanska oli luovuttanut Ruotsille Brömsebron rauhassa, sekä nykyisen Latvian pohjoisosasta eli Vidzemen alueesta. Riika oli tuolloin Ruotsin valtakunnan toiseksi suurin kaupunki.
Venäjän keisarikunta valloitti Ruotsin Liivinmaan suuressa Pohjan sodassa ja perusti vuonna 1710 Liivinmaan kuvernementin. Alue luovutettiin Venäjälle virallisesti Uudenkaupungin rauhassa vuonna 1721 Ruotsin Inkerin ja Ruotsin Viron kanssa.
Flakaholm

Flakaholm on saari Espoon itäsaaristossa. Se sijaitsee noin kaksi kilometriä Matinkylän Nuottaniemen venesatamasta itäkaakkoon. Espoon virallisessa kaupunginosajaossa Flakaholm kuuluu Matinkylään; saaren ja Matinkylän manneralueen välinen etäisyys on puolisentoista kilometriä. Flakaholm on pohjoisin Miessaarta ympäröivistä saarista, joihin kuuluu Pukkisaari, Pyöräsaari, Knekten, Tratten, Långholmen ja Pikku Miessaari.
Flakaholm koostuu neljästä kiinteistöstä. Sen rantaviivan pituus on runsaat 800 metriä, rannat ovat etenkin idässä ja etelässä varsin ruovikoituneita. Miessaari sijaitsee Flakaholmin kaakkoispuolella, saaria erottaa muutaman kymmenen metrin levyinen Flakaholmssundet. Lounaan suunnassa lähin naapurisaari on Pukkisaari; Iso Vasikkasaari sijaitsee vajaan kilometrin Flakaholmista länteen.
Flakaholmin tunnusomaisena piirteenä on kapea ja matala niemi, joka kurottaa koilliseen. Niemi ja sen länsipuoliset lähiluodot muodostavat paikallisesti arvokkaan luontokokonaisuuden, jonka pinta-ala on kuutisentoista hehtaaria. Alue on säilynyt suhteellisen koskemattomana, Flakaholmin niemestä on tavattu muun muassa sangen harvinaista merimaltsaa. Morsinko ja rantaukonnauris ovat myös kuuluneet Flakaholmin kasveihin, mutta niitä ei ole tavattu 1900-luvun puolivälin jälkeen.
Myös Suvisaaristossa on Flakaholm-niminen saari, Bergön Flakaholm. Se sijaitsee viitisen kilometriä Matinkylän Flakaholmista lounaaseen.
Thomas Coulter

Thomas Coulter (1793–1843), Dundalk, oli irlantilainen lääkäri, kasvitieteilijä ja tutkimusmatkailija. Hän oli Royal Irish Academyn jäsen ja perusti Trinity Collegen kasvikokoelman. Saatuaan lääketieteellisen tutkintonsa valmiiksi Dublinissa Coulter opiskeli kasvitiedettä Genevessä noin puolitoista vuotta sveitsiläisen taksonomistin Augustin de Candollen johdolla.
Coulter toimi lääkärinä Real del Monte -yritykselle Meksikossa, ja keräsi tuona aikana alueen kasveja. Hänet tunnetaan parhaiten tutkimusmatkoistaan Meksikoon, Arizonaan ja Alta Californiaan 1800-luvun alkupuolella. Coulter palasi vuonna 1834 Trinity Collegen kasvikokoelman kuraattoriksi.
Tetrafluorietaani

Tetrafluorietaani (C2H2F4) on fluorattuihin alkaaneihin kuuluva orgaaninen yhdiste eli fluorihiilivety -yhdiste. Aineesta käytetään myös nimiä norfluraani, HFC-134a ja R-134a. Sitä käytetään kylmäaineena ja ponnekaasuna.
Ominaisuudet, valmistus ja käyttö.
Huoneenlämpötilassa tetrafluorietaani on väritöntä kaasua. Aine voidaan nesteyttää paineenalaisena.
Tetrafluorietaania voidaan valmistaa usealla eri tavalla. Eräs käytetty tapa on trikloorieteenin reaktio vetyfluoridin kanssa nestefaasissa. Reaktio tapahtuu kahdessa vaiheessa ja ensimmäistä vaihetta katalysoivat Lewis-hapot kuten antimonipentakloridi tai tina(IV)kloridi ja toista vaihetta siirtymämetallifluoridit kuten nikkelifluoridi, kobolttifluoridi ja kromifluoridi. Muita tapoja ovat 1,1,1,2‐tetrafluori‐2,2‐dikloorietaanin vedytys ja trikloorieteenin ja vetyfluoridin välinen reaktio kaasufaasissa.
Tetrafluorietaania käytetään kylmäaineena muun muassa jääkaapeissa, joissa se on korvannut otsonikerrokselle vahingollisia freoneja. Yhdistettä voidaan käyttää myös ponnekaasuna suihkepulloissa ja astman hoidossa käytettävissä inhalaattoreissa.
Gottfried Helnwein

Gottfried Helnwein (s. 8. lokakuuta 1948) on itävaltalais-irlantilainen taiteilija.
Hän on taidemaalari, kuvanveistäjä, valokuvaaja, installaatio- ja performanssitaiteilija.
Hän on tuottanut muutamia nykytaiteen historiaan jääneitä teoksia, esim. maalannut Hitlerin kuvan, jossa käyttänyt maalina omaa vertaan.
Gottfried Helnweinin maalaus "Boulevard of Broken Dreams" (1984) on muunnelma Edward Hopperin kuuluisasta maalauksesta "Nighthawks," jossa asiakkaat on korvattu kuuluisuuksilla Humphrey Bogart, Marilyn Monroe ja James Dean, ja myyjänä on Elvis Presley.
Shokkirokkari Marilyn Manson on kutsunut häntä oppi-isäkseen.
Without You (Aviciin kappale)

Without You on ruotsalaisen DJ-tuottaja Aviciin kappale, jolla vierailee myös ruotsalaislaulaja Sandro Cavazza. Kappale julkaistiin artistin Avīci (01) EP-levyn ensimmäisenä singlenä 11. elokuuta 2017. "Without You" on Aviciin seitsemäs single joka on päässyt Ruotsin singlelistan ensimmäiselle sijalle, päästyään listan kärkeen ei pelkästään vuoden 2017 aikana vaan vielä toisenkin kerran artistin kuoleman jälkeen huhtikuussa 2018.
Kappaleeseen liittyvä remix EP-levy julkaistiin 13. lokakuuta 2017, jolta löytyy Otto Knowsin, Merk &amp; Kremontin, Rob Adansin sekä Aviciin järjestämän remix-kilpailun voittajien, Notre Damen ja Tokima Tokion luomia remixejä.
Suunnistuksen maailmanmestaruuskilpailut 1983

Suunnistuksen maailmanmestaruuskilpailut 1983 pidettiin 1.–4. syyskuuta 1983 Unkarin Zalaegerszegissä. Kyseessä olivat lajin kymmenennet maailmanmestaruuskilpailut. Sekä miehet että naiset kilpailivat yhdellä henkilökohtaisella matkalla ja viestissä.
Miesten henkilökohtainen kilpailu.
Matkan pituus 14,0 km.
Naisten henkilökohtainen kilpailu.
Matkan pituus 8,1 km.
Robot Framework

Robot Framework on geneerinen testiautomaatiokehys hyväksymistestaukseen ja hyväksymistestausvetoiseen ohjelmistokehitykseen (Acceptance test-driven development, ATDD). Robot Framework käyttää avainsanapohjaista rakennetta testien kuvaamiseen (Keyword-driven testing, KDT).
Historia.
Robot Frameworkin kehitys alkoi Pekka Klärckin diplomityöstä vuonna 2005. Ensimmäinen versio kehitettiin samana vuonna Nokia Networksilla. Versio 2.0 julkaistiin avoimena lähdekoodina 24. kesäkuuta 2008 ja viimeisin versio 3.0.2 julkaistiin 7. helmikuuta 2017 .
Robot Framework on kirjoitettu Python-ohjelmointikielellä ja sillä on aktiivinen kehittäjäyhteisö. Se on julkaistu Apache License 2.0 alaisena ja se on saatavilla osoitteessa robotframework.org. Nykyisin työkalun kehitystä jatkaa Robot Framework Foundation, joka myös järjesti vuonna 2018 Helsingissä Robot Framework -aiheisen konferenssin RoboConin.
Kuvaus.
Testitapausten askeleet kuvataan avainsanoilla, joita voidaan kirjoittaa taulukkomaisesti allekkain. Taulukoiden formaatti voi olla tekstiä, HTML, tab-separated values (TSV), tai reStructuredText (reST). Taulukoiden muokkaamiseen on kehitetty Robot Frameworkin integroitu ohjelmointiympäristö RIDE.
Avainsanojen toteutus voidaan tehdä Python, Java tai .Net ohjelmointikielillä. Muita ohjelmointikieliä, kuten Perl, JavaScript tai PHP, voidaan myös käyttää Remote Library Interfacen kautta.
Esimerkkejä.
Seuraava testitapaus implementoi Hello world esimerkin:
Kirjoitettuna taulukkoon:
Demo
 Log Hello world
codice_1 on sisäänrakennettu avainsana, joka kirjoittaa sille annetun parametrin Robot Frameworkin luomaan testilokiin.
Käyttämällä hyödyksi Robot Frameworkille tehtyjä kirjastoja, kuten SeleniumLibrary, testien kirjoittaminen web-sivuille on yksinkertaista:
Tämä testi avaa Internet Explorer -selaimen ja suorittaa verkkohaun.
Avīci (01)

Avīci (01) on ruotsalaisen DJ-tuottaja Aviciin neljäs EP-levy. Sen ovat tuottaneet Avicii, Benny Blanco, Andrew Watt, Cashmere Cat sekä Carl Falk ja se julkaistiin 10. elokuuta 2017. Levyltä on julkaistu singleinä kappaleet Without You ja Lonely Together, joista jälkimmäinen jäi viimeiseksi julkaistuksi singleksi ennen artistin kuolemaa huhtikuussa 2018.
Sandro Cavazza

Alessandro Michele Cavazza (taiteilijanimi Sandro Cavazza s. 11. syyskuuta 1992 Tukholma, Ruotsi) on ruotsalainen laulaja-lauluntekijä. Hänen esittämiään kappaleita ovat muun muassa belgialaisen DJ-tuottaja Lost Frequenciesin kappale ”Beautiful Life” vuonna 2016 ja Aviciin kappale ”Without You” vuonna 2017. Taustaltaan Cavazza on kertonut olevansa ”ruotsinitalialainen”. Hänen suurimpia musiikillisia vaikuttajiaan ovat olleet Eagle-Eye Cherry, Nirvana, Red Hot Chili Peppers, Westlife, ABBA, Max Martin, Bon Iver ja Queen, jonka jäsenistä varsinkin Freddie Mercury.
Nuorisopalatsi

Nuorisopalatsi on Jyväskylässä 1984 perustettu post punk -yhtye, jonka ensimmäinen aktiivikausi oli vuosina 1984–1986. Perustajajäseniä olivat Mikko Takala (kitara ja laulu), Kari Smolander (kitara), JP Rainio (rummut) ja Mika Remes (basso). Myöhemmin Mikko Takala vaihtui Markus Latvalaan (kitara) ja Jari Luiroon (laulu). Tällä kokoonpanolla Nuorisopalatsi teki muutaman keikan, esimerkiksi Jyrockissa 1986. Luiron poistuttua vahvuudesta laulajaksi löytyi Pikke Paananen. Nimi muuttui Alice in Wastelandiksi ja laulukieli englantiin. AIW saavutti kohtuullista kuuluisuutta 1986–1993. Remes musisoi 90-luvun loppupuolen yhden pitkäsoiton pyöräyttäneen folk-popkombo Sirokon riveissä.
Nykyinen Nuorisopalatsin inkarnaatio syntyi vuonna 2017 ja siihen kuuluvat kolme alkuperäistä jäsentä (Rainio, Remes ja Smolander). Nuorisopalatsi on julkaissut kolme albumia, "Seitsemäs kuningaskunta" (2018), "Pyörre" (2020) ja "Peura" (2022). Lisäksi suoratoistopalveluissa on ilmestynyt nippu singleja sekä viiden kappaleen EP "Me kaikki muututaan" vuonna 2020.
Suunnistuksen maailmanmestaruuskilpailut 2008

Suunnistuksen maailmanmestaruuskilpailut 2008 pidettiin 10.–20. heinäkuuta Tšekin Olomoucissa. Sekä miehet että naiset kilpailivat kolmella henkilökohtaisella matkalla ja viestissä. Suomi voitti kaksi kultamitalia, Iso-Britannia, Norja, Ranska, Sveitsi, Tšekki ja Venäjä yhden.
Tyttö ja laukku

Tyttö ja laukku ("La Ragazza con la valigia") on Valerio Zurlinin ohjaama italialais-ranskalainen romanttinen draamaelokuva vuodelta 1961. Leonardo Benvenutin, Piero De Bernardin ja Enrico Mediolin käsikirjoittamassa tarinassa 16-vuotias yläluokkainen poika (Jacques Perrin) ihastuu isonveljensä hylkäämään työväenluokkaiseen, itseään vanhempaan ja kovia kokeneeseen tanssityttöön (Claudia Cardinale).
Vastaanotto ja jälkimaine.
Cannesin elokuvajuhlilla "Tyttö ja laukku" toi ohjaajalleen ehdokkuuden Kultaiseen palmuun. Cardinale palkittiin roolistaan David di Donatello -palkinnolla.
"Helsingin Sanomien" ensi-ilta-arvostelussa Paula Talaskivi sanoi Zurlinin näkevän maailman hieman Michelangelo Antonionin tapaan, mutta tuoreemmin ja kansanomaisemmin. Hän piti Claudia Cardinalen ja herkkäkasvoisen nuoren Jacques Perrinin roolitöitä erittäin hyvinä.
"The New York Timesin" kriitikot valitsivat "Tytön ja laukun" vuonna 2004 yhdeksi kaikkien aikojen tuhannesta parhaasta elokuvasta maailmassa.
Vicksburg (Michigan)

Vicksburg on kylä ("village") Kalamazoon piirikunnassa, Michiganin osavaltiossa, Yhdysvalloissa. Kaupungin väkiluku oli vuoden väestönlaskennassa 2 906. Vicksburg perustettiin 1871. Se on saanut nimensä John Vickersiltä, joka muutti nykyisen kaupungin alueelle 1831.
Anitta (laulaja)

Larissa de Macedo Machado (tunnetaan paremmin nimellä Anitta; s. 30. maaliskuuta 1993 Rio de Janeiro, Brasilia) on brasilialainen laulaja-lauluntekijä, näyttelijä, tanssija ja liikenainen.
Hän aloitti laulamisen kahdeksan vuoden iässä Honório Gurgelin kaupunginosan katolisessa kirkossa Rio de Janeirossa. Täytettyään 16 vuotta hän kävi tekniikan alan koulutuksen ja hänet pyydettiin töihin Valelle. Anittan ladattua videon videopalvelu YouTubeen vuonna 2010 otti itsenäisen Furacão 2000 -levy-yhtiön silloinen tuottaja häneen yhteyttä ja pyysi Anittaa allekirjoittamaan sopimuksen tämän levy-yhtiön kanssa. Julkaistuaan menestykseksi nousseen kappaleen "Meiga e Abusada" vuonna 2012 hän allekirjoitti sopimuksen Warner Music Brasilin kanssa seuraavana vuonna.
Anitta nousi kansainväliseen suosioon vuonna 2013 julkaistuaan singlen "Show das Poderosas", joka saavutti kotimaassaan Brasil Hot 100 Airplay -listan ensimmäisen sijan. Kappaleen musiikkivideota on katsottu YouTubessa yli 130 miljoonaa näyttökertaa. Saman vuoden heinäkuussa hän julkaisi omaa nimeään kantavan debyyttistudioalbuminsa, joka myi ABPD:n mukaan kolminkertaista kultaa ja platinaa. Albumia myytiin yli 170 000 kopiota. Anittan toinen studioalbumi, Ritmo Perfeito, julkaistiin kesäkuussa 2014 ja se myi puolestaan 45 000 kopiota ensimmäisen kuukautensa aikana. Samana päivänä hän julkaisi myös ensimmäisen livealbuminsa nimeltään Meu Lugar. Marraskuussa 2014 hän esiintyi Latin Grammy Awardissa, mikä teki hänestä kaikkien aikojen nuorimman brasilialaisartistin, joka on esiintynyt kyseisessä tapahtumassa. Vuonna 2015 hän julkaisi kolmannen studioalbuminsa nimeltään Bang, joka myi platinaa. Albumilta julkaistiin singlenä kappaleet "Deixa Ele Sofrer", "Bang", "Essa Mina é Louca" ja "Cravo e Canela".
Vuonna 2013 Anitta oli artisti, jonka kappaleita oli kaikista pisimpään hallitsemassa Brasilian iTunes-listan kärkeä, minkä myötä hänet valittiin Vuoden artistiksi. Anittaa äänestettiin myös Associação Paulista de Críticos de Artessa vuoden 2013 musikaaliseksi tulokkaaksi. Hän on kolminkertainen MTV Europe Music Awardsin voittaja kategoriassa "Paras brasilialainen näyttelijä" ja hän oli ensimmäinen brasilialainen artisti, joka on voittanut "Paras latinalaisamerikkalainen näyttelijä" -palkinnon.
Vuonna 2017 aikakauslehti Billboard valitsi hänet maailman viidenneksitoista vaikutusvaltaisimmaksi artistiksi sosiaalisissa medioissa, päästen muun muassa Lady Gagan, Shakiran ja Rihannan edelle.
Iso Liesjärvi (Multia)

Iso Liesjärvi tai myös Iso Liesijärvi on Keski-Suomessa Multialla sijaitseva järvi, joka kuuluu Kokemäenjoen vesistöön.
Maantietoa.
Järven pinta-ala on 130 hehtaaria eli 1,3 neliökilometriä. Se on 2,8 kilometriä pitkä ja 850 metriä leveä. Järven rantaviiva on alavaa metsämaastoa, jossa painaumiin on kehittynyt soistuvaa metsää. Itäpuolella sijaitsee Heinälammen avosuo, jossa nimensä perusteella olisi ollut avoveden alue. Itäpuolella kohoaa heti Riihikangas, joka kohoaa 40 metriä järvenpintaa korkeammalle. Kauempana Heinälammen takana sijaitsevat vielä Väärävuori, Viitamäki sekä Urjaisvuori, ja järven eteläpuolella Kusinmäki. Järvessä on kartan mukaan kolme saarta, jotka ovat pieniä luotoja. Iso- ja Pieni Mäntysaari ovat maatuneet yhteen ja saarelle on rakennettu kannas, joten saari onkin nykyään niemi.
Järvi on luodattu ja siitä on julkaistu syvyyskartat. Sen tilavuus on 1,4 miljoonaa kuutiometriä eli 0,0014 kuutiokilometriä. Järven keskisyvyys on 1,1 metriä ja suurin syvyys on 2,8 metriä. Syvin kohta sijaitsee karttojen mukaan Palokärjenkallion edustalla järven eteläpäässä.
Järven rantaviivan pituus on 8,9 kilometriä ja sen lähiympäristössä on sijainnut kaksi maatilaa, joiden nykyinen peltoala on vähäinen. Rannoille on rakennettu haja-asutuksena vain muutama asunto sekä lähes 30 vapaa-ajan asuntoa. Niille johtaa tiet Vilhuskylältä alkavilta yhdystieltä 16529 ja järven länsipuolelta kiertävältä kylätieltä.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Multianjoen valuma-alueella (35.67), jonka Sarajoen alueeseen (35.674) järvi kuuluu. Järven vedenpinnan korkeus on 152,6 metriä mpy (N2000).
Järvi on vesistöalueensa latva-alueita ja se saa kaiken vetensä omalta valuma-alueeltaan. Sarajoen alueella on kolme yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Rautopuron valuma-alueen alajuoksulla sijaitseva Virkolampi (2 ha) sekä Rautopuron sivuharaassa sijaitsevat Pirttilampi (5 ha) ja Pieni Pirttilampi (1 ha). Kauempaa Sarajokea myöten laskee Kalliolampi (8 ha). Sarajokeen yhtyy oikealta Ison Liesjärven laskuoja Sipipuro ja samalta puolelta Vähäjärvi (12 ha).
Järven laskuojan vesireitti jatkaa siis Sarajokena laskien Uitamonjärveen. Reitti jatkuu Pietilänjokena Sinervään ja eteenpäin Isoon Multianjärveen ja Pieneen Multianjärveen. Multianjoki laskee Tarhapäänjärven läpi ja se laskee Tarhianjokena Tarhiaan ja Keurusselkään.
Satu Lidman

Satu Lidman (s. 1973) on suomalainen historioitsija, väkivaltatutkija ja tietokirjailija. Lidman väitteli tohtoriksi Itä-Suomen yliopistosta vuonna 2008. Saksankielinen väitöskirja analysoi Baijerin herttuakunnan rikosoikeusjärjestelmää, erityisesti julkista häpäisemistä 1500- ja 1600-lukujen taitteessa. Tutkimuksessaan hän on kiinnostunut erityisesti sukupuolen ja väkivallan suhteista sekä historian että ajankohtaisten yhteiskunnallisten kysymyksien näkökulmista. 
Satu Lidman toimi Historioitsijat ilman rajoja ry:n hallituksessa 2016–2020.
Swimming

Swimming on yhdysvaltalaisen hip-hop muusikko ja tuottaja Mac Millerin viides studioalbumi, jonka julkaisi Warner Bros. Records 3. elokuuta 2018. Albumilta on julkaistu tähän mennessä kolme singleä: "Small Worlds", "Self Care" ja "What's the Use?", jotka ilmestyivät kesän aikana.
Pop-laulaja Ariana Grande ja McCormick erosivat pitkäaikaisen suhteen jälkeen toukokuussa 2018, joka toimi albumin sanoitusten inspiraation lähteenä. Albumin taustat ottavat inspiraatiota mm. neo soulista ja trip hopista.
Muskogee (Oklahoma)

Muskogee on kaupunki Muskogeen piirikunnassa Oklahoman osavaltiossa Yhdysvalloissa. Kaupungin väkiluku oli vuoden 2019 arvion mukaan 37 113. Vuosina 2010–2019 väkiluku laski 5,3 prosenttia. Muskogee on piirikuntansa hallintokeskus. Kaupungin pormestarina toimii Bob Coburn.
Mansaaren englanti

Mansaaren englanti on Mansaarella puhuttu englannin kielen murre. Se on saanut vaikutteita saarella puhutusta kelttiläiseen kieliin kuuluvasta manksin kielestä ja myös muinaisnorjasta. Murre on nyttemmin melkein kadonnut suuren siirtolaismäärän takia. 
Esimerkkejä murteellisista sanoista:
Iso Palojärvi (Multia)

Iso Palojärvi on Keski-Suomessa Multialla sijaitseva järvi, joka kuuluu Kokemäenjoen vesistöön.
Maantietoa.
Järven pinta-ala on 109 hehtaaria eli 1,1 neliökilometriä. Se on 2,1 kilometriä pitkä ja 1,1 kilometriä leveä. Järven lähialue on alavaa metsämaata, joka on paikoin soistunut ja se on metsähoidollisesti ojitettu. Korkeuserot ovat vähäiset lukuun ottamatta järven länsipuolella, missä sijaitsee Palojärvenkangas ja sen pitkittäinen luoteis-kaakko-suuntainen harjanne (drumliini). Järvessä on yksi luotomainen nimetön saari aivan pohjoisrannan tuntumassa. Järvestä ei ole läytettävissä luotaustietoja.
Järven rantaviivan pituus on 7,5 kilometriä. Sen lähiympäristössä sijaitsee yksi maatila, jossa ei ole enää viljelytoimintaa. Rannoille on rakennettu 18 vapaa-ajan asuntoa. Niille johtaa tiet läheisen Väätäiskylän kautta kulkevilta kantatieltä 58 ja seututieltä 633. Saarijärven kuntaraja ohittaa järven 400 metrin päässä.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Pussijoen valuma-alueella (35.64), jonka Iso Palojärven alueeseen (35.642) järvi kuuluu. Järven vedenpinnan korkeus on 175,2 metriä mpy.
Järvi saa pääosan vedestään Suolamminjoen valuma-alueelta (35.643), jonka laskujoki on Suolamminjoki. Ison Palojärven alueella on kaksi yli hehtaarin kokoista järveä tai lampea, jotka laskevat suoraan tai välillisesti järveen. Ne ovat Sirkkulampi (4 ha), joka sijaitsee kuuden kilometrin päässä, ja Hiekantakanen (8 ha), joka laskee järveen itäpuolelta Syvälahdenkankaan eteläpuolelta.
Järven laskujoki on vain 50 metriä pitkä uoma Pieneen Palojärveen ja sitten Jokijärveen, josta vesireitti jatkuu Pussijokena. Reitti jatkuu Saarijärven, Kukonjoen, Vehkoojärven ja Soutujoen kautta Tarhapäänjärveen, josta on enää lyhyt matka Kerusselkään. Saarijärveen tulee pudotusta 15 metriä, ja edelleen Vehkoojärveen lisää 20 metriä. Soutujoella on pudotusta vielä 20 metriä lisää.
Vágur (kunta)

Vágurin kunta () on Färsaarten kunta, joka sijaitsee Suðuroyn saarella. Keskuspaikan Vágurin lisäksi siihen kuuluu myös Nesin kylä. Väestölaskennassa vuonna 2015 kunnan asukasluku oli 1 331.
Väkiluvun kehitys.
Lähde
Ruokosjärvi (Keuruu)

Ruokosjärvi on Keski-Suomessa Keuruulla sijaitseva järvi, joka kuuluu Kokemäenjoen vesistöön. Se sijaitsee viisi kilometriä Keuruun kirkolta koilliseen.
Maantietoa.
Järven pinta-ala on 109 hehtaaria eli 1,1 neliökilometriä. Se on 2,4 kilometriä pitkä ja 900 metriä leveä. Järven lähiympäristössä on sekä peltomaita että metsämaita. Alueen korkeuserot johtuvat pienistä mäistä, jotka ympäröivät järven. Luoteispäässä sijaitsee Kotimäki, länsipuolella Ronavuori sekä Taaporinvuori ja itäpuolella Hakavuori. Kotimäen huippu kohoaa 70 metriä, Taaporinvuori 50 metriä ja Hakavuori 35 metriä vedenpinnan yläpuolelle. Järven itäpuolella kulkee Hakavuoren ja Hakalanvuoren välinen kannas, joka erottaa järven itäpuolisesta Poskijärvestä. Ruokosaaren eteläpuolella järvelle kurkottaa pitkä niemi, jossa sijaitsee Ruokosen maatila. Järven itärantoja seuraa harjujakso, jonka rinteet putoavat suoraan järveen. Kustaansaari ja pienet luodot sekä Kuikanniemi kuuluvat harjujakson piirteisiin. Järvestä ei ole käytössä luotaustietoja.
Järvessä on kartan mukaan kahdeksan saarta. Suurin saari on Ruokossaari, joka on 440 metriä pitkä ja 200 metriä leveä. Sen pinta-ala on kartasta mitattuna lähes kuusi hehtaaria. Saareen on raivattu peltomaata ja sinne johtaa tie. Keskellä järven pohjoispuoliskoa sijaitsee Huvisaari, joka on 160 metriä pitkä, pyöreä Papinsaari, jonka halkaisija on 50 metriä, pyöreä Kukkosaari, jonka halkaisija on 80 metriä, ja koillisrannassa sijaitsee pitkä Kustaansaari, joka on 160 metriä pitkä, mutta 40 metriä leveä. Muut saaret, kuten Hyttyssaari, sijaitsevat näiden saarten lähellä, mutta ovat pieniä luotoja.
Järven rantaviivan pituus on 10 kilometriä. Järven rannat ovat pääasiassa kuivaa metsämaata, ja järven pohjois- ja eteläpäissä ulottuvat pellot järven rantaan asti. Järven kiinteä asutus on haja-asutusta, josta neljä tilaa on nykyisiä tai entisiä maatiloja. Rannoille on rakennettu vielä 20 vapaa-ajan asuntoa, joista viisi sijaitsee saarissa. Niille tulee tiet järven itärantaa seuraavalta yhdystieltä 16525.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Keurusselän alueella (35.62), jonka Elämäistenjoen valuma-alueeseen (35.627) järvi kuuluu. Järven vedenpinnan korkeus on 119,3 metriä mpy.
Järvi saa pääosan vedestään Elämäistenjoen valuma-alueen pohjoisosan alueelta ja siitä suurin osa ohjautuu Jukojärveltä lyhyttä Tolpanjokea myöten järven pohjoispäähän. Järveen on johdettu vain muutama metsäoja. Siihen laskee myös Valkeinen (76 ha) ja Poskijärvi (29 ha).
Järven laskujokena toimii alle 50 metrinen uoma Myllyjärveen (28 ha). Siitä vesireitti jatkaa Ilvesjokena Ilvesjärveen (31 ha) ja Elämäistenjokena edelleen Keurusselkään.
Klamath Falls

Klamath Falls on kaupunki Oregonin osavaltiossa, Yhdysvalloissa. Sen väkiluku oli vuoden väestönlaskennassa 20 840. Klamath Falls on Klamathin piirikunnan hallintokeskus. Se sai kaupunkioikeudet vuonna 1905. 
Klamath Fallsin pormestarina toimii Carol Westfall.
Medford (Oregon)

Medford on kaupunki Jacksonin piirikunnassa, Oregonin osavaltiossa, Yhdysvalloissa. Sen väkiluku oli vuoden väestönlaskennassa 74 907. Suurkaupunkialueella oli 208 545 asukasta. Medfordin nykyinen pormestari on Gary Wheeler. 
Medford sai kaupunkioikeudet 24. helmikuuta 1885.
Petroseliinihappo

Petroseliinihappo on omega-12 tyydyttymätön rasvahappo, jossa on epätavallinen "cis"-6 kaksoissidos.
1909 E. Vongerichten ja A. Köhler löysivät ja selvittivät petroseliinin rakenteen. He eristivät aineen persiljasta ("Petroselinum crispum"), jonka mukaan aine on nimetty.
Petroseliiniä on sarjakukkaiskasveissa: suuren pitoisuuden esimerkkejä ovat persilja (76–69 % petroseliiniä kaikista öljyistä), fenkoli (86–60 %), korianteri (53 %), selleri (51–41 %), palsternakka (46 %), intiankumina (48–42 %), sirosudenporkkana (49–45 %) ja kumina (26–17 %). Lisäksi ainetta on paljon heimojen "Griseliniaceae" ja "Garryaceae" kasveissa.
Aineen 40 °C taitekerroin on 1.4533, 40 °C tiheys 0.87 g/cm3 ja "trans"-isomeerin nimi petroselaidiinihappo.
Bang (Anittan kappale)

Bang on brasilialaislaulaja Anittan kappale hänen kolmannelta, omaa nimeä kantavalta studioalbumilta. Kappaleen ovat sanoittaneet Anitta, Umberto Tavares ja Jefferson Junior. Tuottaja nimeltään Mãozinha kreditoitiin vastaavaksi tuottajaksi. Kappale julkaistiin albumin toisena singlenä 9. lokakuuta 2015. Kappaleelle on tehty myös musiikkivideo, joka on kerännyt YouTubessa yli 340 miljoonaa näyttökertaa.
Kappale sai julkaisuhetkellään ristiriitaisia vastaanottoja musiikkikriitikoilta, jotka kehuivat kappaleen melodiaa, mutta kritisoivat "heikkoja" sanoja. "Bang" pääsi "Billboard Hot 100 Airplay Brazil"-listalla kymmenen parhaan joukkoon sekä kykeni nousemaan listoille myös Brasilian paikallisilla listoilla muun muassa Fortalezassa, Recifessä, Rio de Janeirossa, São Paulossa ja Vitóriassa. Anittan kertoman mukaan "Bang" tuo esille "askel askeleelta" tiedon siitä että miten pitää toimia jos haluaa olla samalla aaltopituudella kuin mitä joku toinen on, kommentoiden myös että tätä kappaletta voi laulaa aivan mille yleisölle tahansa, ollen, tälle, "voiton laulamista". Jonkinlaisesta parisuhteesta kertovana kappaleena "Bang" on pop ja trap-genrejä omaava kappale, jossa on vaikutteita 1970-luvun elektronisesta musiikista ja funkmusiikista.
Kappaleeseen liittyvän musiikkivideon ohjasivat Bruno Ilogti sekä Giovanni Bianco, joiden lisäksi myös viisikymmentä muuta ammattilaista osallistui videon tuottamiseen. Tarkoituksena oli että video voisi viestiä "vahvuudesta, itsetunnosta sekä samaan aikaan myös uudesta askeleesta [Anittan] uralla."
Yhteisö ja mikroblogipalvelu Twitterissä ilmoitettiin kampanjasta, jossa fanit voisivat saada tilaisuuden osallistua videon ensiesitysjuhlaan. Saavuttaakseen tavoitteensa heidän piti käyttää hashtagiä kappaleen nimen ja kotiosavaltion kera. Kampanjan mainostuksen aikana pääsi kehkeytymään kiistaa kun Cid, suositun brasilialaisen "Não Salvo"-komediasivuston omistaja pyysi hänen seuraajiaan mainitsemaan Acren osavaltion.
Kappale on mukana musiikkipelissä "Just Dance 2017".
Pikaluistelu talviuniversiadeissa 1970

Vuoden 1970 talviuniversiadien pikaluistelutapahtumat kilpailtiin Rovaniemen keskuskentällä.
Miesten pikaluistelu.
Suomalaismenestys:
500 m: 11. Pekka Halinen 43,5
1 500 m: 12. Pekka Halinen 2.22,6
5 000 m: 13. Pekka Halinen 8.29,4
Naisten pikaluistelu.
Suomalaismenestys:
500 m: 6. Paula Halonen 49,8
1 500 m: 7. Paula Halonen 2.37,3
Roswell (Georgia)

Roswell on kaupunki Fultonin piirikunnassa, Georgian osavaltiossa, Yhdysvalloissa. Kaupunki on perustettu 16. helmikuuta 1854. Kaupungin väkiluku oli vuoden 2010 väestönlaskennassa 88 346. Kaupungin pormestarina toimii nykyisin republikaanisen puolueen Lori Henry.
Polttava salaisuus

Polttava salaisuus ("Burning Secret") on Andrew Birkinin käsikirjoittama ja ohjaama brittiläis-saksalainen romanttinen draamaelokuva vuodelta 1988. Sen perustuu Stefan Zweigin (1881–1942) novelliin "Brennendes Geheimnis". Elokuvan pääosia näyttelevät Klaus Maria Brandauer, Faye Dunaway ja David Eberts.
Juoni.
Itävaltalaisessa terveyskylpylässä pian ensimmäisen maailmansodan jälkeen mystinen paroni (Brandauer) ystävystyy 12-vuotiaan yhdysvaltalaisen diplomaatin pojan kanssa, joka on kylpylässä äitinsä kanssa keuhko-ongelmiensa takia. Poika on aluksi mielissään sodassa vammautuneen miehen häneen kohdistamasta mielenkiinnosta, mutta vähitellen paroni alkaakin liehitellä pojan äitiä (Dunaway), ja pojassa herää vahva mustasukkaisuus. Hän karkaa kylpylästä, matkustaa Wieniin isänsä luo ja kertoo tälle kaiken.
Vastaanotto.
Elokuva ei saanut kovin hyviä kritiikkejä. Esimerkiksi yhdysvaltalainen Roger Ebert sanoi olleensa loppua kohti jo aika pitkästynyt ja antoi elokuvalle kaksi tähteä neljästä. "The Washington Postin" Hal Hinson ei nähnyt oikein minkäänlaista kemiaa pääparin välillä.
Pojan roolia näyttelevä David Eberts sai Venetsian elokuvajuhlilla tuomariston kunniamaininnan.
Suomessa elokuvaa on esitetty ilmeisesti vain Filmnet-maksukanavalla 1990-luvun alkupuolella.
Stanley Kubrickin kaavailema versio.
Kesällä 2018 Bangorin yliopiston elokuvaprofessori Nathan Abrams löysi Stanley Kubrickin ja Calder Willinghamin laatiman elokuvakäsikirjoituksen nimeltä ”Burning Secret” vuodelta 1956. Se pohjautuu samaan Stefan Zweigin novelliin kuin "Polttava salaisuus". Abrams on kommentoinut käsikirjoituksen olevan kuin käänteisversio Kubrickin myöhemmin filmatisoimasta "Lolitasta", koska siinä mies lähestyy lasta tutustuakseen paremmin tämän äitiin.
Bethany (Oklahoma)

Bethany on kaupunki Oklahoman piirikunnassa, Oklahoman osavaltiossa, Yhdysvalloissa. Sen väkiluku oli vuoden 2018 arvion mukaan 19 317. Vuoden väestönlaskentaan nähden nousua oli 1,4 prosenttia, jolloin kaupungissa asui 19 051 asukasta. Kaupungin pinta-ala on 13,5 neliökilometriä. Bethany kuuluu Oklahoma Cityn suurkaupunkialueeseen.
Ratamo (televisiosarja)

Ratamo on suomalainen rikosdraamasarja, joka julkaistiin syksyllä 2018 C More -suoratoistopalvelussa ja esitettiin televisiossa MTV3-kanavalla alkuvuodesta 2019. Sarjan pääosissa näyttelevät Samuli Vauramo, Saara Kotkaniemi ja Andrei Tsumak. Sarja pohjautuu Taavi Soininvaaran vuonna 2016 julkaistuun romaaniin "Venäläinen vieras", jonka pohjalta televisiokäsikirjoituksen on tehnyt Timo Varpio. Sarjan on ohjannut Veikko Aaltonen.
"Ratamon" tuotantobudjetti oli 3,4 miljoonaa euroa, josta Suomen elokuvasäätiön osuus oli 110 000 euroa.
Juoni.
Sarja alkaa siitä, kun pääministerin (es. Martin Bahne) autonkuljettaja löytyy ammuttuna. Asiaa tutkii aluksi KRP, mutta kun selviää että samalla on kadonnut myös korkeimman turvaluokituksen asiakirjoja, mukaan tulee myös Supo. KRP:n puolella tutkintaa johtaa rikoskomisario Elina Linden (es. Saara Kotkaniemi) ja Supon puolella Arto Ratamo (es. Samuli Vauramo).
Jaksot.
1 Keskikatsojamäärä ensiesityspäivänä televisiossa
Banaaniboa

Banaaniboa ("Ungaliophis continentalis") on jättiläiskäärmeiden heimoon kuuluva käärmelaji. Se kuuluu CITES-sopimuksen liitteeseen II. Banaaniboa on väriltään harmaanruskea, ja sillä on tummia, soikeita läikkiä selkärangan kohdalla ja sen vieressä. Se voi kasvaa metrin pituiseksi. Käärmettä tavataan Chiapasin osavaltiossa Meksikossa, Guatemalassa, Hondurasissa ja Nicaraguassa.
Coeur d’Alene (Idaho)

Coeur d'Alene on kaupunki Kootenain piirikunnassa, Idahon osavaltiossa, Yhdysvalloissa. Sen väkiluku oli vuoden väestönlaskennassa 44 137. Kaupungin pormestarina toimii nykyisin Steven Widmyer. Coeur d'Alene kuuluu Spokanen suurkaupunkialueeseen. 
Kaupunki on saanut nimensä Coeur d'Alene -intiaaniheimolta.
Neofolk

Neofolk on musiikillinen tyylilaji ja alakulttuuri, joka syntyi 1980-luvun Englannissa post-punk- ja industrial-piireissä. Industrialin ja post-punkin "koneellinen" ja keinotekoinen äänimaailma jäi taka-alalle ja teemoja ja soittimia lainailtiin vanhemmasta kansanmusiikista ja uudemmasta folkrockista. Osa yhtyeistä on lähempänä akustista kansanmusiikkia ja folkia, osa taas käyttää enemmän sampleja ja syntetisaattoreita. Keskeisiä varhaisia yhtyeitä olivat muun muassa Current 93, Death in June ja Sol Invictus. 
Teemat.
Neofolkissa olennaista ovat esitysten sanoitukset ja teemat, jotka ovat olleet silloin tällöin poliittisesti kiistanalaisia. Sanoituksissa käsitellään usein kansallisromanttiseen sävyyn luontoa, perinteitä ja mystiikkaa ja kritisoidaan modernia elämäntapaa. Musiikkityylin levittyä Isosta-Britanniasta muualle Eurooppaan (Saksa, Italia, Itä-Eurooppa, Pohjois-Eurooppa) on sanoituksissa alettu käsitellä yleisesti eurooppalaisen kulttuurin rappiota, Oswald Spenglerin hengessä. Yhtyeet ovat myös käyttäneet fasismiin ja kansallissosialismiin viittaavaa kuvastoa, joskus provokatiivisesti mutta joskus myös poliittisena kannanottona. Joidenkin kappaleiden sanoituksissa viitataan kiistanalaisiin ajattelijoihin kuten Julius Evolaan ja Ernst Jüngeriin, joiden käyttämä käsite "apoliteia", vetäytyminen suorasta poliittisesta toiminnasta, usein yhdistetään alakulttuuriin. Osa yhtyeistä on äärioikeistolaisia, osa kiistää yhteytensä äärioikeistolaiseen ajatteluun tai irtisanoutuu politiikasta.
Megalodon (elokuva)

Megalodon () on vuonna 2018 ensi-iltansa saanut tieteiselokuva, jonka ohjasi Jon Turteltaub ja käsikirjoittivat Dean Geirgaris, Jon Hoeber ja Erich Hoeber. Pääosissa esiintyvät Jason Statham, Li Bingbing, Rainn Wilson, Ruby Rose, Winston Chao ja Cliff Curtis. Elokuva ilmestyi teattereihin Yhdysvalloissa 10. elokuuta 2018 ja Suomessa 31. elokuuta 2018.
Juoni.
Syvänmeren pelastussukeltaja Jonas Taylor (Statham) on pelastamassa tiiminsä kanssa ydinsukellusveneen miehistöä, kun tehtävä pitää keskeyttää sukellusveneen kohdatessa ongelmia. Taylorin mukaan ongelmien syynä on merenpohjalla elävä iso eläin. Kukaan ei tätä usko ja Taylor leimataan hulluksi.
Viisi vuotta myöhemmin kansainvälisen merenalaisen tarkkailuohjelman sukellusvene on tutkimassa merenpohjaa. Tutkimusmatkan aikana sukellusvene joutuu ongelmiin ja uppoaa toimintakunnottomana pohjalle, kun tunnistamaton eliö hyökkää alusta kohti. Pelastaakseen sukellusveneen miehistön, tutkijaryhmä päättää turvautua Taylorin apuun.
Pelastusretken aikana selviää, että pohjalla elää esihistoriallinen hai, megalodon, joka on syyllinen sukellusveneitä kohdanneisiin hyökkäyksiin.
Marie-Jean Hérault de Séchelles

Marie-Jean Hérault de Séchelles (20. syyskuuta 1759 Pariisi – 5. huhtikuuta 1794 Pariisi) oli Ranskan vallankumouksen aikainen poliitikko. Hänet syrjäytettiin ja teloitettiin niin sanottuna terrorin aikana.
Hérault de Séchelles kuului vanhaan, merkittävään ja varakkaaseen aatelissukuun. Hänen isänsä oli upseeri. Hérault de Séchelles valmistui vuonna 1777 lakimieheksi ja sai suoraan nimityksen kruunun edustajaksi Grand Châtelet’n oikeuteen, sillä hän oli päässyt kuningatar Marie Antoinetten suosioon. Vuonna 1785 hänet nimitettiin vastaavaan tehtävään ("avocat général") Pariisin parlamentissa. Vallankumouksen puhjettua hän kuitenkin osallistui Bastiljin valtaukseen vuonna 1789 ja sai myöhemmin uuden viran kassaatio-oikeuden komissaarina. Hérault de Séchelles valittiin vuonna 1791 edustajana kansalliskokoukseen ja 1792 kansalliskonventtiin. Hän liittyi jakobiiniklubiin ja äänesti vuoripuolueen mukana. Hän oli vuosina 1792–1793 useita lyhyitä kausia kansalliskokouksen ja kansalliskonventin puhemiehenä. Hän johti puhetta myös girondistivastaisen kansannousun aikana ja määräsi kansalliskonventin istunnossa 2. kesäkuuta 1793 girondistien johtajat vangittaviksi.
Hérault de Séchelles valittiin yhteishyvän valiokuntaan 30. toukokuuta 1793. Hän pääosin laati kesäkuussa 1793 hyväksytyn vuoden I perustuslain, joka ei koskaan astunut voimaan. Pian tämän jälkeen hän kuitenkin joutui jakobiinien sisäisen valtataistelun uhriksi. Hérault de Séchellesin ollessa loka–joulukuussa 1793 komennuksella Elsassissa Pariisissa alettiin levittää tekaistuja huhuja, joiden mukaan hän juonittelisi joko äärivasemmistolaisten hébertistien tai maanpaossa elävien rojalistien kanssa hallitusta vastaan. Hänet erotettiin yhteishyvän valiokunnasta ja muista viroistaan 29. joulukuuta. Hänet vangittiin 15. maaliskuuta 1794 sekä tuomittiin kuolemaan ja teloitettiin 5. huhtikuuta samassa yhteydessä Georges Dantonin ja tämän tukijoiden kanssa.
Criminal (Natti Natashan ja Ozunan kappale)

Criminal on dominikaanilaislaulaja Natti Natashan sekä puertoricolaislaulaja Ozunan kappale. Kappaleen ovat sanoittaneet Natasha, Ozuna, Jhay Cortez, Rafael Pina sekä Vincente Saavedra ja sen tuotannosta vastasi puolestaan Fino Como el Haze. Kappaleen julkaisi Pina Records singlenä 1. syyskuuta 2017. Kappaleelle on tehty myös musiikkivideo, joka julkaistiin videopalvelu YouTubessa 18. elokuuta 2017. Videota oli katsottu heinäkuussa 2018 yli 1,4 miljardia näyttökertaa, joka tekee siitä YouTuben kaikkien aikojen 46:nneksi katsotuimman videon.